Intervista ta' Miguel Ciappara ma' Adrian Grima | 5 ta' Novembru 2012 Ħriġt mill-borża kennija tal-ġuf għal ġox-xitwa ta' barra fil-25 ta' Jannar 1968. Ommi wellditni fl-Isptar tal-Blue Sisters f'San Ġiljan (l-istess sptar fejn fl-1961 miet poeta li ktibt ħafna fuqu fl-istudji tiegħi, Dun Karm). X'inhu x-xogħol tiegħek? Ngħallem il-letteratura Maltija fl-Università ta' Malta u nikteb studji dwarha. Nispeċjalizza fil-metafora u l-preżenza tal-Mediterran fil-letteratura Maltija. Inħobbu ħafna x-xogħol tiegħi u f'dan is-sens inħossni tassew ixxurtjat. Fil-ħin liberu nikteb il-poeżiji u l-istejjer għall-kbar u għat-tfal u kull tant żmien nagħmel xi sensiela ta' programmi fuq ir-radju. Meta kont żgħir kont tixtieq issir hekk? Bdejt nikteb meta kont fl-ewwel klassi tas-sekondarja, imma ma niftakarnix naħseb li se nkun kittieb. Għamilt żmien iffissajt fuq logħba biex tagħmel l-esperimenti tal-kimika li xtrawli l-ġenituri tiegħi, imma naħseb li ma tgħallimt xejn minnha! Meta kont żgħir ma nafx li qatt kelli x-xewqa li nsir xi ħaġa partikulari. Imma jien ninsa ħafna. X'sehem għandek fil-promozzjoni tal-letteratura Maltija? Jiena l-koordinatur tal-organizzazzjoni kulturali Mediterranja Inizjamed li waqqafnieha fl-1998 u flimkien ma' kittieba oħrajn bħal Clare Azzopardi u Claudia Gauci norganizza l-Festival Mediterranju tal-Letteratura ta' Malta li jsir kull sajf. Jieħdu sehem għadd ta' kittieba Maltin u barranin li jġibu l-lingwi sbieħ tagħhom magħhom. Jistednuni f'diversi pajjiżi biex nieħu sehem f'konferenzi dwar il-letteratura u festivals letterarji, fosthom biex naqra l-poeżiji tiegħi, u minn barra ta' spiss jitolbuni l-informazzjoni dwar il-letteratura Maltija u l-kittieba Maltin. X'pubblikazzjonijiet ta' poeżiji għandek? Fuq liema suġġett tħobb tikteb il-poeżiji? M'hemmx xi suġġett li nħobbu iktar minn oħrajn, naħseb. Li nfittex l-iktar huwa li nisma' r-ritmu meta niġi biex naqra l-poeżija. L-ikbar pjaċir jasal meta nlesti l-poeżija, wara ġranet sħaħ naħdem fuqha, u noqgħod naqraha ngħajjat u nismagħha ħa nkun naf kif tinstema'. Liema hi l-poeżija favorita tiegħek? Apparti bil-Malti, tikteb poeżiji b'lingwa oħra? Le, jien ma niktibx poeżiji b'lingwi oħrajn. M'ilux ktibt storja bl-Ingliż dwar ħabib tiegħi li jilgħab il-futbol imma għadni ma ppubblikajthiex. Imma din fula f'qargħa. X'inhu x-xogħol li qiegħed taħdem fuqu bħalissa? Bħalissa qed nikteb studju, fost l-oħrajn, dwar poeżija mhux magħrufa ta' Dun Karm u naħdem ħafna fuq il-letteratura ta' Juann Mamo, kittieb li jogħġobni ħafna. Sadattant nixtieq nibda naħdem biex joħroġ ktieb ieħor ta' poeżiji tiegħi għall-kbar u ktieb ieħor bi traduzzjonijiet tal-poeżiji tiegħi għall-Għarbi. Imma l-problema hi li m'hemmx biżżejjed ħin fil-ġurnata, u nħobb nagħmel affarijiet oħrajn, speċjalment inqatta' l-ħin mal-familja tiegħi, naqra, u nilgħab il-futbol.